Karsten Hønge (SF), 2024-11-27:
Et retssamfund er godt for alle, men især for de små.
Lighed for retten giver tryghed og retfærdighed – ja, det giver faktisk civilisation.
Det gælder i dagligdagen i Danmark, hvor bøllerne ikke skal bestemme i skolegården, og hvor det ikke er størrelsen på musklerne, der i almindelighed bestemmer, hvad der er ret og rimeligt.
Mellem lande er det internationale retssamfund sikkerheden for, at små lande ikke tromles af de store, og derfor er SF stærk tilhænger af FN og internationale aftaler.
SF støtter ICJ, FN's højeste juridiske organ, og vi støtter ICC, Den Internationale Straffedomstol.
Spilleregler skal nemlig gælde for alle.
Det skal ikke være et tag selv-bord, hvor man tager de varer, man bedst kan lide, og lader resten bliver på hylden.
På en konference her på Borgen i går eftermiddag sagde tidligere professor og dommer ved en krigsforbryderretssag Frederik Harhoff, at vi bør styrke folkeretten.
Det mente han især af tre grunde.
Den første var, at verdensordenen ændrer sig, den anden var, at den internationale retsorden er under pres, og den tredje var, at der sker en politisering af de internationale domstole.
Frederik Harhoff pointerede desuden, at det værste, der kunne ske, var, at man udstedte immunitet til f.eks. ledende politikere.
I Haag har ICC udstedt en arrestordre mod bl.a. Israels premierminister, Benjamin Netanyahu.
Er det så egentlig så opsigtsvækkende, som det fremgår af medierne?
Det er det måske nok, men det er det jo kun, fordi det den her gang rammer et demokratisk land, som er allieret med Vesten, men det ændrer jo ikke ved afgørelsens validitet.
Man kan ikke vælge kun at rette sig efter afgørelser, som man selv bedst kan lide, og alt taler i øvrigt for, at der er solidt grundlag for den her retskendelse.
Men det gælder jo også for den danske regering, at vi i Danmark respekterer domstole og også samtidig holder en respektfuld armslængde.
Siden grundlæggelsen i 1998 har Danmark støttet ICC, når de kom med afgørelser, der ramte diktatorer og krigsforbrydere rundtom i verden, og naturligvis må man tage den medicin, man ordinerer til andre, for vi er ubetingede støtter af den internationale retsorden.
ICC og ICJ er fundamentale for en verden baseret på retssamfundets principper, og vi skal selvfølgelig rette os efter deres afgørelser.
Den danske regering må i samarbejde med andre lande i EU finde sine ben i den konkrete håndtering af arrestordren.
Men som professor Harhoff siger, er immunitet det værste, man kan udstede til politikere.
Lige så vigtigt er det at finde sine ben, med hensyn til hvordan vi lægger maksimalt pres på Israel for at få en øjeblikkelig våbenhvile og et stop for de ulovlige bosættelser på Vestbredden.
Netanyahu og hans regering af det ekstreme højre og nationalreligiøse er en ulykke for israelerne.
Hans jernnæve rammer palæstinenserne, og den rammer FN, mens han i øvrigt med strøhånd deler flere privilegier ud til ultraortodokse og aggressive bosættere på Vestbredden.
Der er en klar dokumentation for, at Netanyahu og den ekstreme højreregering bryder med folkeretten i krigen i Gaza, herunder at de forhindrer tilstrækkelig nødhjælp i at komme ind til desperate nødstedte civile palæstinensere.
Vi bakker op om et retssamfund, ligesom vi klart fordømmer Irans konstante omfattende støtte til voldshandlinger mod Israel.
Gennem støtte til Hizbollah i Libanon, Hamas i Gaza og houthierne i Yemen gør Iran med støtte fra Rusland, hvad de kan for at gøre livet i Israel usikkert og for at destabilisere hele regionen.
Til de to forslag til vedtagelse vil jeg sige, at SF sådan set kan stemme for dem begge to.
Jeg synes, der er en marginal sproglig forskel på dem, og vi vil stemme for det forslag til vedtagelse, der måtte komme til afstemning først.